Sklep Sveta

z dne 6. marca 2003

o ustanovitvi Tristranskega socialnega vrha za rast in zaposlovanje

(2003/174/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 202 Pogodbe,

ob upoštevanju predloga Komisije,

ob upoštevanju naslednjega:

(1) Socialni partnerji so vključeni v izvajanje usklajene strategije zaposlovanja, ki jo je pripravil luksemburški Evropski svet dne 20. in 21. novembra 1997 v okviru Stalnega odbora za zaposlovanje, ustanovljenega s Sklepom Sveta 70/532/EGS z dne 14. decembra 1970 o ustanovitvi Stalnega odbora za zaposlovanje Evropskih skupnosti [1].

(2) Evropski svet v Kölnu z dne 3. in 4. junija 1999 je vzpostavil makroekonomski dialog z udeležbo zastopnikov Sveta, Komisije, Evropske centralne banke in socialnih partnerjev.

(3) Evropski Svet v Lizboni z dne 23. in 24. marca 2000 je zastavil nov strateški cilj za naslednje desetletje in se strinjal, da je za doseganje navedenega cilja potrebna celovita strategija, ki je oblikovana tako, da vključuje strukturne reforme, usklajeno evropsko strategijo zaposlovanja, socialno zaščito in makroekonomske politike v okviru usklajevanja splošnih ekonomskih politik držav članic. Komisija je v svojem sporočilu "Evropski socialni dialog, sila za inovacije in spremembe" poudarila, da bi Tristranski socialni vrh lahko prispeval k razpravi o teh temah.

(4) Socialni partnerji so v skupnem prispevku k Evropskemu svetu v Laeknu 14. in 15. decembra 2001 poudarili, da Stalni odbor za zaposlovanje ni vodil v tako vključevanje dogovarjanja in da ni izpolnil potrebe po skladnosti in sinergiji med različnimi procesi, v katere so bili vključeni. Zato so predlagali, da se odpravi in da se vzpostavi nova oblika tristranskega posvetovanja.

(5) V navedenem skupnem prispevku so socialni partnerji predlagali, da se formalizirajo njihova srečanja s trojko na ravni voditeljev držav ali vlad in Komisije, ki v okviru luksemburškega procesa od leta 1997 potekajo na predvečer Evropskih svetov. Od decembra 2000 so ta srečanja znana kot Socialni vrh in udeležujejo se jih predsednik Komisije in trojka voditeljev držav ali vlad skupaj z ministri za delo in socialne zadeve ter socialni partnerji, ki jih zastopajo Združenje evropskih industrijskih in delodajalskih konfederacij (UNICE), Evropski center za podjetja z javno udeležbo in podjetja splošnega gospodarskega pomena (CEEP), Evropsko združenje obrti, malih in srednje velikih podjetij (UEAPME), Evropska konfederacija sindikatov (EKS), Eurocadres in Confédération européenne des cadres (CEC).

(6) Evropski svet v Laeknu se je seznanil s pripravljenostjo socialnih partnerjev razvijati in izboljšati usklajevanje dogovarjanja o različnih vidikih lizbonske strategije. Strinjal se je, da bo v prihodnje Socialni vrh potekal pred vsakim pomladanskim Evropskim svetom. To je potrdil Evropski svet v Barceloni dne 15. in 16. marca 2002.

(7) Ta sklep ne vpliva na organizacijo in dejavnosti socialnega dialoga v različnih državah članicah.

(8) V okviru širitve in razvoja avtonomnega socialnega dialoga je izredno pomembna najširša možna zastopanost ter legitimnost in učinkovitost posvetovanja socialnih partnerjev. Zato je treba upoštevati študijo Komisije o zastopanosti socialnih partnerjev in revidirani seznam organizacij, ki so vključene v vse dimenzije socialnega dialoga na evropski ravni, in da je navedeni seznam treba sprotno dopolnjevati –

SKLENIL:

Člen 1

Ustanovitev

Ustanovi se Tristranski socialni vrh za rast in zaposlovanje (v nadaljnjem besedilu "Vrh").

Člen 2

Naloga

Naloga Vrha je, da v skladu s Pogodbo in dolžnim upoštevanjem pristojnosti institucij in organov Skupnosti zagotovi trajno posvetovanje med Svetom, Komisijo in socialnimi partnerji. Omogočil bo, da socialni partnerji na evropski ravni v okviru socialnega dialoga prispevajo k različnim elementom integrirane gospodarske in socialne strategije, vključno z vidiki trajnostnega razvoja, kakor so bili uvedeni na Evropskem svetu v Lizboni marca 2000 in dopolnjeni na Evropskem svetu v Göteborgu junija 2001. V ta namen se opira na delo in razprave med Svetom, Komisijo in socialnimi partnerji v različnih forumih za posvetovanje o gospodarskih in socialnih zadevah in o zaposlovanju.

Člen 3

Članstvo

1. Vrh sestavlja predsedstvo Sveta in dve naslednji predsedstvi, Komisija in socialni partnerji, zastopani na najvišji ravni.

Navzoči so tudi ministri iz teh treh predsedstev in komisar, odgovoren za delo in socialne zadeve.

Glede na dnevni red so k sodelovanju lahko vabljeni tudi drugi ministri iz teh treh predsedstev in drugi komisarji.

2. Predstavniki socialnih partnerjev so razdeljeni v dve enako veliki delegaciji, v katerih je 10 predstavnikov delavcev in 10 predstavnikov delodajalcev, ob upoštevanju potrebe po uravnoteženem sodelovanju moških in žensk.

Vsako delegacijo sestavljajo predstavniki evropskih medpanožnih organizacij, ki zastopajo splošne interese ali bolj specifične interese nadzornega in vodilnega osebja ter malih in srednje velikih podjetij na evropski ravni.

Tehnično koordinacijo delegacijam delavcev zagotovi Evropska konfederacija sindikatov (EKS), delegacijam delodajalcev pa Združenje evropskih industrijskih in delodajalskih konfederacij (UNICE). EKS in UNICE zagotovita, da v svojih prispevkih v celoti upoštevata stališča, ki jih izrazijo specifične in sektorske organizacije, in kjer je to primerno, v svoje delegacije vključita predstavnike iz nekaterih navedenih organizacij.

Člen 4

Priprava

1. Dnevni red za Vrh skupaj določijo predsedstvo Sveta, Komisija in medpanožne organizacije delavcev in delodajalcev, ki sodelujejo pri delu Vrha na pripravljalnih sestankih.

2. Zadeve na dnevnem redu se obravnavajo na seji Sveta za zaposlovanje, socialno politiko, zdravje in potrošniške zadeve.

3. Sekretariat Vrha zagotovi Komisija. Slednja skrbi zlasti za točno razdelitev dokumentov. Za potrebe priprave in organizacije srečanj sekretariat Vrha vzpostavi ustrezne stike z ETUC in UNIC, ki so odgovorni za usklajevanje svojih delegacij.

Člen 5

Delovanje

1. Vrh se sestane najmanj enkrat letno. Sestanek se izvede pred pomladanskim Evropskim svetom.

2. Vrhu skupaj predsedujeta predsednik Sveta in predsednik Komisije.

3. Srečanja Vrha skličeta združena predsednika na lastno pobudo ob posvetovanju s socialnimi partnerji.

Člen 6

Informacije

Združena predsednika pripravita povzetek razprav Vrha, da se obvesti ustrezne konfiguracije Sveta in javnost.

Člen 7

Razveljavitev

Sklep 1999/207/ES se razveljavi z dnem prvega srečanja Vrha.

Člen 8

Začetek veljavnosti

Ta sklep začne veljati 6. marca 2003.

V Bruslju, 6. marca 2003

Za Svet

Predsednik

D. Reppas

[1] UL L 273, 17.12.1970, str. 25. Sklep, kakor je bil nazadnje spremenjen s Sklepom 1999/207/ES (UL L 72, 18.3.1999, str. 33).

--------------------------------------------------